Tomáš, Erik, minister práce, sociálnych vecí a rodiny SR (2023-12-06):
Ďakujem veľmi pekne, vážený pán predsedajúci, kolegovia, kolegyne, pán Dostál, pán Hlina, tak ste to tu roztočili naozaj vo veľkom okolo toho skráteného legislatívneho konania. Pán Hlina, vám nič nevyčítam, lebo ste tu nesedeli minulé volebné obdobie v parlamente a nevedeli ste, čo vaši kolegovia v strane, ale aj v bývalej vládnej koalícii tu predvádzali so skrátenými legislatívnymi konaniami. To bola tiež smršť legislatívna a áno, kritizovali sme to, lebo sme boli opoziční politici, lebo to k tomu patrí, no ale váš pán kolega, pán Dostál, vtedy mlčal. To je typický pán Dostál. Keď bol on vo vládnej koalícii, tak keď sa tu prednášali skutočne v skrátenom legislatívnom konaní niektoré zákony, ktoré naozaj nemuseli a bolo to úplne evidentné, tak vtedy pán Dostál, ja mám rád tento pojem, nevyskakoval ako čertík z krabičky. Ale teraz zase áno. No tak to je pán Dostál. Ja viem, že niekto musí strážiť aj rokovací poriadok, je to bohumilá činnosť, len neviem, čo tým dosiahneme. Ale obom vám chcem povedať, že, páni, ľudia na to zvysoka kašľú. Im je úplne jedno, či to dostanú v skrátenom, alebo v riadnom legislatívnom konaní a môžme sa o to prieť, môžme tu hovoriť hospodárska škoda štátu alebo nie, môžeme hovoriť o tom, že je to na hrane, ja to priznám, ale ľudia na to kašlú. Im je potrebné pomôcť okamžite, teraz. Teraz sa zvýšili tie úrokové sadzby v poslednom období a treba tým najbiednejším pomôcť. A vláda nerobí nič iné len to, že čo sľubovala pred voľbami, len to, nič iné. Keď sme povedali, že doručíme 13. dôchodok vo výške priemerného dôchodku, tak ho doručíme. Keď sme sa napokon vo vládnej koalícii dohodli, že bude rodičovský dôchodok, tak bude. A keď sme povedali, že bude bonifikácia splátok úverov, tak je. A môžte to tu roztáčať okolo skráteného legislatívneho konania, koľko len chcete, nikoho to nezaujíma. Ľudia dokonca ani neovládajú ten legislatívny proces a ani ho nepotrebujú ovládať. Takže o toto tu ide, môžme, máte právo diskutovať a tak ďalej, je na tom dohodnutá vládna väčšina, a či sa nám to páči alebo nie, jednoducho doručíme svoj sľub. A, pán Hlina, vy sa mňa ako ministra práce pýtate, či viem koľko je ľudí biednych na Slovensku, ja vám to, pán Hlina, presne poviem. Aj poviem vám, že toľko ľudí presne ostalo biednych po vládnej koalícii, ktorej súčasťou bola strana, ktorú teraz zastupujete. 900-tisíc ľudí si nedovolí každý deň výživné jedlo, pán Hlina. 500-tisíc seniorov je pod hranicou chudoby. Slovensko je druhou najchudobnejšou krajinou v Európskej únii a reálne mzdy klesajú. To je vysvedčenie vlády, v ktorej bola vaša strana SaS, takže ja presne viem, presne viem, kto sú chudobní ľudia na Slovensku. A po tom, čo sme pomohli seniorom, teraz pomáhame rodinám, pracujúcim ľuďom, pomôžeme aj odkázaným ľuďom, lebo prioritou sociálnej demokracie sú presne tieto štyri skupiny ľudí: seniori, rodiny, pracujúci ľudia, odkázaní ľudia. Toto sú naše priority a po tom, čo sme pomohli teraz, tak vám sľubujem a garantujem, že budeme v pomoci pokračovať. Ideme meniť životné minimum, ideme dať príspevok na bývanie, ideme zmeniť sociálny služby, urobíme reformu, alebo sa aspoň o tom pokúsime a tak ďalej a tak ďalej. Ale prepáčte, sme päť týždňov aj s cestou vo funkciách a pozrite sa, čo sme už všetko doručili. Áno, v skrátenom legislatívnom konaní. Či sa vám to páči alebo nie, diskutujte o tom, koľko chcete, máte na to právo, ale ľudí to vonkoncom nezaujíma, tí potrebujú vidieť výsledky. Ďakujem pekne. (Potlesk.)